Αποτελεσματικότητα διαφορετικών τύπων θεραπευτικών ασκήσεων σε ασθενείς με περιφερική μονόπλευρη αιθουσαία υπολειτουργία
Authors: Λίλιος Ανδρέας 
Published: June 2023

Η αιθουσαία αποκατάσταση χρησιμοποιώντας ασκήσεις προσαρμογής, εξοικείωσης, υποκατάστασης καθώς και ασκήσεις ισορροπίας και βάδισης, αποτελεί μια εξειδικευμένη προσέγγιση για την διαχείριση αλλά και την αποκατάσταση των ασθενών που πάσχουν από χρόνια μονόπλευρη αιθουσαία υπολειτουργία. Οι ασθενείς με χρόνια μονόπλευρη αιθουσαία υπολειτουργία, εμφανίζουν συμπτώματα όπως ο ίλιγγος και η αστάθεια. Ο σκοπός της παρούσας μελέτης, ήταν η διερεύνηση της αποτελεσματικότητας διαφορετικών τύπων θεραπευτικών ασκήσεων σε ασθενείς με χρόνια μονόπλευρη αιθουσαία υπολειτουργία. Εκατόν είκοσι οκτώ (128) ασθενείς με χρόνια μονόπλευρη αιθουσαία υπολειτουργία, κατανεμήθηκαν τυχαία σε 4 ομάδες αιθουσαίας αποκατάστασης, όπου κάθε ομάδα αποτελούταν από 32 ασθενείς. Οι παρεμβάσεις των ομάδων ήταν ως εξής : ομάδα Α, εξατομικευμένες ασκήσεις προσαρμογής, ομάδα Β, εξατομικευμένες ασκήσεις εξοικείωσης, ομάδα Γ, συνδυασμό εξατομικευμένων ασκήσεων προσαρμογής και εξοικείωσης και, ομάδα Δ, μη εξατομικευμένες ασκήσεις του πρωτοκόλλου των Cawthorne & Cooksey. Επιπρόσθετα, στις ομάδες, Α,Β,Γ, πλην της ομάδας Δ, δόθηκαν εξατομικευμένες ασκήσεις ισορροπίας και βάδισης. Οι αξιολογήσεις των ομάδων, πραγματοποιήθηκαν πριν την έναρξη (0η εβδομάδα), στην μέση (4η εβδομάδα), στο τέλος (8η εβδομάδα) του προγράμματος αιθουσαίας αποκατάστασης. Επίσης, μία τελική αξιολόγηση πραγματοποιήθηκε μετά από διάστημα 6 μηνών από την έναρξη του προγράμματος, με σκοπό την διερεύνηση τυχόν μακροπρόθεσμων ωφελειών της αιθουσαίας αποκατάστασης. Τα μέσα αξιολόγησης που χρησιμοποιήθηκαν στην παρούσα κλινική μελέτη ήταν : α) το τεστ Λειτουργικής Αξιολόγησης Βάδισης (Functional Gait Assessment - FGA) και β) το mini – BEStest, προκειμένου να αξιολογηθεί η στατική και δυναμική ισορροπία των ασθενών, γ) το Ερωτηματολόγιο Καταγραφής Μειονεκτήματος Ζάλης (Dizziness Handicap Inventory – DHI) και δ) το Ερωτηματολόγιο για το όφελος της Αιθουσαίας Αποκατάστασης (Vestibular Rehabilitation Benefit Questionnaire – VRBQ), προκειμένου να εκτιμηθεί η αντίληψη της έντασης της ζάλης, τα συμπτώματα, καθώς και η ποιότητα ζωής των ασθενών.Όλες οι ομάδες (Ομάδα, Α, Β, Γ) εκτός της ομάδας Δ (Cawthorne &Cooksey), εμφάνισαν βελτίωση σε όλες τις μετρήσεις στο τέλος του προγράμματος αιθουσαίας αποκατάστασης (8η εβδομάδα), (p<0.05), ενώ κατά την 4η εβδομάδα αξιολόγησης, η ομάδα Γ και λίγο λιγότερο η ομάδα Α, εμφάνισαν ταχύτερη βελτίωση σε σχέση με τις υπόλοιπες ομάδες (Ομάδα Β και Δ). Στις συγκρίσεις μεταξύ των ομάδων, κατά την 8η εβδομάδα αξιολόγησης, οι συμμετέχοντες που έλαβαν τον συνδυασμό των ασκήσεων αποκατάστασης (Ομάδα Γ), εμφάνισαν στατιστικά σημαντικές διαφορές σε σχέση με όλες τις υπόλοιπες ομάδες (Ομάδα, Α, Β, Δ), στην ένταση της αντίληψης της ζάλης, στα συμπτώματα, στην ποιότητα ζωής καθώς και στην στατική και δυναμική ισορροπία (p<0.05). Πολλές από τις στατιστικές αυτές βελτιώσεις της ομάδας Γ σε σύγκριση με τις υπόλοιπες ομάδες, παρέμειναν και στην αξιολόγηση έπειτα από 6 μήνες.Συμπερασματικά, οι ομάδες που έλαβαν το εξατομικευμένο πρόγραμμα αιθουσαίας αποκατάστασης (Ομάδα Α,Β, Γ) εμφάνισαν στατιστικά σημαντικές διαφορές σε όλες τις περιόδους αξιολόγησης (4η, 8η εβδομάδα και 6 μήνες) σε σχέση με την ομάδα που έλαβε το μη εξατομικευμένο πρωτόκολλο άσκησης των Cawthorne &Cooksey (Ομάδα Δ). Επίσης, η ομάδα με τον συνδυασμό των ασκήσεων αιθουσαίας αποκατάστασης (Ομάδα Γ), εμφάνισε ταχύτερη βελτίωση σε σχέση με τις υπόλοιπες ομάδες.Και τέλος, η ίδια ομάδα (Ομάδα Γ) εμφάνισε καλύτερα αποτελέσματα στην στατική - δυναμική ισορροπία, στην αντίληψη της ζάλης, στα συμπτώματα και στην ποιότητα ζωής, σε σχέση με τις ομάδες Α, Β, και Δ, πράγμα που υποδεικνύει, ότι ο συνδυασμός των ασκήσεων αιθουσαίας αποκατάστασης μαζί με ασκήσεις στατικής και δυναμικής ισορροπίας είναι αποτελεσματικότερη προσέγγιση εν συγκρίσει με τις ασκήσεις προσαρμογής, εξοικείωσης και το πρωτόκολλο θεραπείας των Cawthorne &Cooksey σε ασθενείς με χρόνια μονόπλευρη αιθουσαία υπολειτουργία.